Politiet på Roskilde Festival udskriver i år flere bøder til gæster, der har hash, kokain eller andre euforiserende stoffer på sig.

Til og med fredag havde politiet haft 434 sager om euforiserende stoffer på festivalen. I 2013 var tallet på samme tidspunkt 382. Det oplyser Midt- og Vestsjællands Politi.

95 procent af sagerne handler om festivalgæster, der har haft en eller form for hash på sig til eget forbrug, mens de resterende sager handler om hårdere stoffer. Den typiske festivalgæst, der bliver taget med stoffer, er en mand i 20erne.

Færre tyverisager

At der i år er flere sager kan dække over, at flere ryger sig en joint, men det kan også hænge sammen med, at politiet har flere ressourcer til at gå på jagt efter stofferne på festivalområdet.

- Vi har indtil videre færre tyverisager i år end sidste år, og det giver os mere tid til at søge efter eurforiserende stoffer, siger kommunikationsmedarbejder ved Midt- og Vestsjællands Politi, Martin Bjerregaard.

Han forklarer, at betjentenes næser er et af de bedste redskaber til at finde frem til stofferne, da røgen fra joints har en meget karakteristisk, sødlig lugt.

En dyr affære

Hvis det er første gang, at man bliver taget med euforiserende stoffer på sig til eget forbrug, venter der en bøde på 2.000 kroner. Er det anden gang, bliver bøden fordoblet.

- Det kan altså blive en dyr affære at ryge en joint. Bøderne er jo dyrere end selve festivalbilletten, siger Martin Bjerregaard.

Selvom man ikke selv har købt en joint, men blot tager et hvæs af én i sin lejr eller til en koncert, og politiet opdager det, kan man også få en bøde.

Loven er nemlig sådan, at det er den, der besidder stoffer, får bødestraffen.

- Så hvis man har en joint i hånden, er der altså risiko for, at hammeren falder, siger Martin Bjerregaard.